**Nunavut** (inuktitut: *ᓄᓇᕗᑦ*, oversatt til norsk som: *Vårt land*) er et hjemmestyreområde i det nordlige Canada. Området ble opprettet i 1999 gjennom  *Nunavut Land Claims Agreement Act* etter forhandlinger med urbefolkningen i området om deres rettigheter, dette førte til at Nordvestterritoriene ble delt i to. Nunavut omfatter nesten 25 % av Canadas landområder. 

Området har cirka 36 000 innbyggere og er nesten seks ganger større enn Norge. Hovedstaden er Iqaluit med 7000 innbyggere, beliggende på Baffinøya. Folketettheten er meget lav og området har bare om lag halvparten av Grønlands befolkning på omtrent samme areal. Folkeveksten er derimot høy i forhold til resten av Canada, mest på grunn av høye fødselstall.

Området har vært bebodd i om lag 4 000 år, og inuittene her hadde trolig handelskontakt med norrøne bosettinger på Grønland. Martin Frobisher besøkte området i 1576, mens Henry Hudson og William Baffin utforsket området på 1600-tallet. I nyere tid er det mye gruvedrift etter diamanter, gull, kobber, nikkel, bly og sink. 

Kjente mennesker fra Nunavut inkluderer sangeren Susan Aglukark og ishockey-spilleren Jordin Tootoo.

Naturgeografi
-------------

Nunavut har et landareal på 1 877 787 km2, som gjør Nunanvut til den femte største administrative inndelingen i verden. Nunavut omfatter vestlige områder fra Hudsonbukta og nordover med sørøstdelen av Kitlineq (Victoria Island), samt alle øyene i Ungavabukten (øst til Killiniq) og Hudsonbukten helt ned til Jamesbukten (sør til Akimiski). Området teller også de mange øyene nord for Canada – Det kanadiske polararkipelet – inklusive Baffinøya. 

Høyeste punkt i Nunavut er Barbeau Peak på Ellesmereøya som har en høyde på 2616 meter  og er Canadas 11. høyeste punkt. 

### Klima

Nunavut har på grunn av sin nordlige posisjon et polart klima, med unntak av de sørligste delene som har et subarktisk klima.

|  |
| --- |
| Høyeste og laveste månedlige normaltemperaturer i celsius (°C) |
| By | Jan | Jul |
| Alert | -29 °C-36 °C | 6 °C1 °C |
| Baker Lake | -28 °C-35 °C | 17 °C6 °C |
| Cambridge Bay | -29 °C-35 °C | 13 °C5 °C |
| Eureka | -33 °C-40 °C | 9 °C3 °C |
| Iqaluit | -23 °C-31 °C | 12 °C4 °C |
| Kugluktuk | -23 °C-31 °C | 16 °C6 °C |
| Rankin Inlet | -27 °C-34 °C | 15 °C6 °C |
|  |

Demografi
---------

I 2016 var Nunavuts befolkning 35 944, en økning på 12,7 % fra 2011.. I 2016 var 84,7 % av befolkningen inuitter, 11,6 % europeisk canadisk, 2,7% andre minoriteter, 0,5 % First nations og 0,5 % Métis..
Befolkningsveksten i Nunavut har vært langt over gjennomsnittet i Canada i flere tiår, hovedsakelig på grunn av høye fødselstall. 

Inuit, Arviat  Foto: Patrick André Perron  Nunavut. 

Ti største tettsteder| Tettsted | 2016 | 2011 | 2006 | Vekst 2011–16 |
| --- | --- | --- | --- | --- |
| Iqaluit | 7 082 | 6 699 | 6 184 | 10,3 % |
| Rankin Inlet | 2 441 | 1 905 | 1 528 | 28,1 % |
| Arviat | 2 318 | 2 060 |  | 12,5 % |
| Baker Lake | 1 872 | 1 728 |  | 8,3 % |
| Cambridge Bay | 1 619 | 1 452 | 1 377 | 11,5 % |
| Pond Inlet | 1 549 | 1 315 |  | 17,8 % |
| Igloolik | 1 454 | 1 538 |  | −5,5 % |
| Kugluktuk | 1 450 | 1 302 |  | 11,4 % |
| Pangnirtung | 1 425 | 1 325 |  | 7,5 % |
| Cape Dorset | 1 441 | 1 363 | 1 236 | 5,7 % |

### Språk

Nunavut har fire offisielle språk; inuktitut, inuinnaqtun, engelsk og fransk.. I 2016 hadde 63,1 % av befolkningen inuktitut som morsmål, 31,5 % engelsk, 1,7 % fransk og 1,4 % inuinnaqtun

Historie
--------

### Tidlig historie

De første menneskene kom til Nunavut for rundt 4000 år siden. Det finnes ingen skriftlige kilder om Nunavut som er eldre enn 500 år, men man antar at de hadde handelskontakt med norrøne bosettinger på Grønland. Den første skriftlige kilden er fra 1576, da Martin Frobisher ledet en ekspedisjon for å finne nordvestpassasjen. Frobisher fant ikke nordvestpassasjen, men det første kjente møtet mellom europeere og inuitter fant sted under ekspedisjonen. Flere oppdagelsesreisende var utover 1600-tallet i området på jakt etter Nordvestpassasjen, blant annet Henry Hudson, William Baffin og Robert Bylot.

### 1900- og 2000-tallet

Under den kalde krigen ble områdene nord i Nunavut strategisk viktige for kontroll i Arktis, dette førte til at flere inuitter ble tvangsflyttet fra Nunavik til Resolute og Grise Fiord.

På 1950-tallet startet diskusjonene om å dele Nordvestterritoriene etter etniske skillelinjer, men dette ble stoppet blant annet på grunn av motstand fra myndighetene i Canada. Først i 1982 ble det bestemt at prosessen med å skille ut Nunavut fra Nordvestterritoriene kunne begynne, dette ble vedtatt i 1992 og 1. april 1999 ble Nunavut et eget territorium.

Politikk og administrasjon
--------------------------

Bygningen til Nunavuts lovgivende forsamling
Nunavut har en kommissær som er utnevnt av den føderale ministeren for urfolk og nordlige anliggender. Som i de andre kanadiske territoriene er kommissærens rolle symbolsk, og kommissæren har liten reell makt. Nunavut velger én representant til Canadas underhus. Nunavut blir styrt av en lovgivende forsamling i Iqaluit, den lovgivende forsamlingen har ingen partier og medlemmene blir derfor valgt individuelt. Lederen i forsamlingen kalles Nunavuts statsminister og blir valgt av den lovgivende forsamlingen. Den 14. juni tok Joe Savikataaq over som statsminister etter at tidligere statsminister Paul Quassa gikk av på grunn av et mistillitsvotum.

Kultur
------

### Alkohol

På grunn av lokale og tradisjonelle verdier har Nunavut et strengt regulert alkoholutsalg, og er det eneste området i Canada med så strenge regler rundt alkohol. Reglene varierer mellom de ulike tettstedene, men er generelt svært restriktive. De mange restriksjonene har ført til at Nunavut har et svært lukrativt hjemmebrentmarked, som fører til at alkohol er lett tilgjengelig på svartebørsen.

Selv om territoriet har mange restriksjoner rundt alkohol det likevel et stort samfunnsproblem. Ett estimat viser at alkohol står bak 95 % av alle utrykningene til det lokale politiet i territoriet. Det er sannsynlig at alkohol er en årsak til Nunavuts høye antall av voldshendelser, selvmord og drap. I 2010 ble det utredet hvordan man kunne få ned alkoholproblemene, og mildere alkoholrestriksjoner ble lagt frem som en av løsningene. Dette førte til at det for første gang på 38 år ble opprettet ett alkoholutsalg i Iqaluit i 2017.

### Media

Inuit Broadcasting Corporation (IBC) har sitt hovedkvarter i Nunanvut. Canadian Broadcasting Corporation (CBC) produserer radio- og TV-programmer for Nunavut fra sitt produksjonssenter i Iqaluit. Territoriet har to ukentlige aviser, Nunatsiaq News og Nunavut News/North.

### Sport

Nunavut er med i de Arktiske vinterlekene, og var sammen med Grønland vert for lekene i 2002. En av de største idrettene i Nunavut er ishockey, og den regionale ligaen heter Hockey Nunavut

Se også
-------

* Nunavuts kommissær
* Nunavuts statsminister
* President for Nunavuts lovgivende forsamling

Litteratur
----------

* Alia, Valerie. *Names and Nunavut Culture and Identity in Arctic Canada*. New York: Berghahn Books, 2007. ISBN 1845451651
* Henderson, Ailsa *Nunavut: Rethinking Political Culture*. Vancouver: University of British Columbia Press, 2007. ISBN 0774814233
* Kulchyski, Peter Keith. *Like the Sound of a Drum: Aboriginal Cultural Politics in Denendeh and Nunavut*. Winnipeg: University of Manitoba Press, 2005. ISBN 0887551785
* Sanna, Ellyn, and William Hunter. *Canada's Modern-Day Aboriginal Peoples Nunavut & Evolving Relationships*. Markham, Ont: Scholastic Canada, 2008. ISBN 9780779173228

Referanser
----------

1. ↑  «"Population and Dwelling Count Highlight Tables, 2016 Census"».
2. ↑  «"Yukon Northwest Territories and Ninavut Ultra-Prominences"».
3. ↑  «"Climate data Nunavut"».
4. ↑  «"Population and Dwelling Count Highlight Tables, 2016 Census"».
5. ↑  «"Immigration and Ethnocultural Diversity Highlight Tables"».
6. ↑  «"WHAT ARE THE OFFICIAL LANGUAGES OF NUNAVUT?"».
7. ↑  «"Nunavut: The Story of Canada's Inuit People"». Archived from the original on 3. oktober 2007. Besøkt 7. september 2019. CS1-vedlikehold: Uheldig URL (link)
8. ↑  «"Grise Fiord: History"». Archived from the original on 28. desember 2008. Besøkt 7. september 2019. CS1-vedlikehold: Uheldig URL (link)
9. ↑  «"Creation of a New Northwest Territories"».
10. ↑  «"Creation of Nunavut"».
11. ↑  «Nellie Kusugak named as new Nunavut commissioner». Besøkt 28. august 2020.
12. ↑  «Provincial & Territorial Politics». Besøkt 28. august 2020.
13. ↑  «Joe Savikataaq is the new premier of Nunavut, after non-confidence vote ousts former leader». Besøkt 28. august 2020.
14. ↑  «Iqaluit hopes to curb alcoholism and binge-drinking by opening city's first beer store in 38 years». *National Post* **(engelsk)**. Besøkt 28. august 2020.
15. ↑  «Prohibition in Northern Canada: VICE INTL (Canada)». 14. januar 2015. Besøkt 28. august 2020.
16. ↑  Government of Canada, Department of Justice (30. september 2004). «Department of Justice - Legal Aid, Courtworker, and Public Legal Education and Information Needs in the Northwest Territories». *www.justice.gc.ca*. Besøkt 28. august 2020.
17. ↑  Government of Canada, Department of Justice (30. september 2004). «Department of Justice - Legal Aid, Courtworker, and Public Legal Education and Information Needs in the Northwest Territories». *www.justice.gc.ca*. Besøkt 28. august 2020.

Eksterne lenker
---------------

* (en) Offisielt nettsted Rediger på Wikidata

* (fr) Offisielt nettsted Rediger på Wikidata

* (iu) Offisielt nettsted Rediger på Wikidata

* (en) Nunavut – kategori av bilder, video eller lyd på Commons Rediger på Wikidata

* (en) ᓄᓇᕗᑦ – galleri av bilder, video eller lyd på Commons Rediger på Wikidata
* kart over regionene i Nunavut
* Legislative Assembly of Nunavut – offisiell hjemmeside
* Nunavut Planning Commission – offisiell hjemmeside
* Nunavut Tunngavik Inc. – *Nunavut Land Claims* oversiktsside
* The Nunavut Act of 1993 – hos *Canadian Legal Information Institute*
* Nunavut K-12 bilingual language instruction plan - Martin, Ian: *Aajiiqatigiingniq Language of Instruction Research Paper*, Nunavut Department of Education, 2000.

**Turisme**

* Explore Nunavut: Travel information and community guides Arkivert 1. mars 2012 hos Wayback Machine.
* Nunavut Parks
* Nunavut Tourism

**Media**

* CBC North Radio radiotjeneste med sendinger på inuittisk og engelsk
* Nunatsiaq News – avis som dekker hele regionen på inuittisk og engelsk
* «Nunavut News» fra *News North*

| * v
* d
* r
Canadas provinser og territorier |
| --- |
| Provinser | Alberta **·** Britisk Columbia **·** Manitoba **·** New Brunswick **·** Newfoundland og Labrador **·** Nova Scotia **·** Ontario **·** Prince Edward Island **·** Québec **·** Saskatchewan | Canadas flagg |
| Territorier | Yukon **·** Nordvestterritoriene **·** Nunavut |
| ISO 3166-2:CA |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Canadian Encyclopedia **·** Encyclopædia Universalis **·** VIAF **·** GND **·** LCCN **·** BNF **·** BNF (data) **·** NKC **·** BNE **·** GeoNames **·** MusicBrainz
 |